'n Selfoon-toepassing vir plaasaanvalle - ProAgri
by Benine Ackermann 11th May 2018, 4:31 pm 431 Views Comments Off on 'n Selfoon-toepassing vir plaasaanvalle
Meer akkurate statistieke, 'n vinniger reaksietyd ná bedreigings en die monitor van misdaad in jou omgewing. Dit is van die funksies wat 'n nuwe veiligheidstoepassing, genaamd Die Plaaswag wat deur Vrystaat Landbou (VL) bekend gestel is, gebruikers kan bied.
Volgens Gerhard Kriel, hoof uitvoerende beampte van VL, werk die toepassing of toep met 'n paniekknoppie en sal dit VL se lede, boere én die publiek help om veiligheid te verbeter.
Dit kan boonop ook eers vir 'n gratis proeftydperk van 30 dae afgelaai word. Die toep, waarvan VL 'n vennoot is, is deur 'n tegnologiemaatskappy Piri ontwikkel en kos slegs R24,99 per maand. Dit kan by die Google Play Store of die App Store afgelaai word.
Kriel sê die toepassing is egter nie net vir boere van waarde nie. Enige lid van die publiek kan dit aflaai en dit kan ook in stede en dorpe gebruik word.
"Verder maak dit ook voorsiening vir die laai van misdaadvoorvalle op landbougrond en kan jy ook versoek om in 'n sekere radius, byvoorbeeld van 10 tot 300 km, al die ander misdade in jou omgewing waar te neem," sê Buys.